
A társszabályozás vizsgálata a magyarországi és a külföldi médiaigazgatás tükrében

A média a XXI. századra jelentős változáson ment keresztül és vált az emberi élet meghatározó részévé. Az állam legtöbb területéhez hasonlóan a szabályozás itt is elengedhetetlen. Fel kell tennünk azonban a kérdést, hogy a média minden területén szükséges, illetve lehetséges az állami reguláció? Az utóbbi szabályozási forma monumentalitása és ereje vitathatatlan, azonban nem feltétlenül célszerű a mai társadalmakban. A jogszabályok mellett, a szakmai önszabályozás, együttes szabályozás világszerte elterjedt gyakorlattá vált ezen a téren. Dolgozatomban ezt a területet, az állami és szakmai szektor közötti kapcsolatot vizsgálom, nevezetesen a társszabályozás intézményét és sikerét.
Magyarországon 2010-ben átfogó jogalkotási reform zajlott le a média területén, melynek hatására a sajtószabadságról és a médiatartalmak alapvető szabályairól szóló 2010. évi CIV. törvény és a médiaszolgáltatásokról és a tömegkommunikációról szóló 2010. évi CLXXXV. törvény vált a médiaszabályozás alapjává. Elfogadásukat heves viták övezték, mind hazai, mind nemzetközi viszonylatban, melynek egyik sarokpontja a társszabályozás bevezetése volt. Dolgozatom megírását Aidan White véleménye ösztönözte, aki a társszabályozási szerződéseket egyszerűen az ördöggel kötött paktumoknak titulálta. Tanulmányomban a szabályozás ezen alternatív formáját ért támadások okát kutatom, és olyan kérdésekre keresem a választ, mint például, hogy hatékony-e ez az általam első benyomásként innovatívnak tartott ötlet, merültek-e fel panaszok, szabályozási nehézségek illetve, hogy érdemes lenne-e szabadabb kezet adni a társszabályozásban részt vevő szerveknek. A dolgozat által szabott keretek között a hazai és nemzetközi viszonylat figyelembe vételével törekszem egy átfogó képet nyújtani a társszabályozás koncepciójáról és működéséről, valamint következtetéseimet és jövőre mutató javaslataimat ismertetem.



